雲間有懷
作者：黄庚
朝代：宋

paragraphs: 風流懷二陸，才名動三吳。
荒塚今何許，千載空烟蕪。
當時逞文筆，萬象爭先驅。
有如明月璧，美價傾鴻都。
古運有翻覆，韞匵空良圖。
惜哉去就輕，喪此千金軀。
人生各有死，百年同須臾。
獨遺文字芳，乃與天壤俱。
凄凄九山塞，冉冉谷水枯。
白鶴久已寂，黄犬不復呼。
斯人今已矣，弔古空嗟吁。